โกลเบล็กลั่นปีนี้กำไรชัวร์ค้าทอง25%
“โกลเบล็ก โฮลดิ้งฯ” มั่นใจปีนี้พลิกมีกำไร หลังพอร์ตขาดทุน ตั้งเป้ารายได้ค้าทองคำ 25% ขอเป็นโบรกเกอร์ AFET
21 ส.ค. 2555

“โกลเบล็ก โฮลดิ้งฯ” มั่นใจปีนี้พลิกมีกำไร หลังพอร์ตขาดทุน ตั้งเป้ารายได้ค้าทองคำ 25% ขอเป็นโบรกเกอร์ AFET
นายทรงวุฒิ อภิรักษ์ขิต กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) เปิดเผยว่า กำไรและรายได้ของบริษัทในปีนี้น่าจะใกล้เคียงกับปีก่อนที่มีรายได้อยู่ที่ 2.01 หมื่นล้านบาท และมีกำไรสุทธิ 42.24 ล้านบาท แม้ช่วงครึ่งปีแรกบริษัทจะมีผลขาดทุนประมาณ 4 แสนบาท เนื่องจากพอร์ตลงทุนไม่ได้ตามเป้าหมาย แต่ในครึ่งปีหลังจะมีรายได้จากธุรกิจซื้อขายทองคำและหลักทรัพย์เพิ่มขึ้น ทำให้มั่นใจว่าจะมีกำไรได้ในปีนี้ 
ปัจจุบันบริษัทมีสัดส่วนรายได้จากธุรกิจหลักทรัพย์สูงถึง 90% ของรายได้รวม แต่ในช่วง 3-5 ปีข้างหน้าจะเพิ่มรายได้จากโฮลดิง ซึ่งทำธุรกิจทองคำเต็มรูปแบบเป็น 25% จากปัจจุบันอยู่ที่ 10% ขณะที่รายได้จากบริษัทหลักทรัพย์ (บล.) จะลดลงมาอยู่ที่ประมาณ 75% 
ด้านนายธนพิศาล คูหาเปรมกิจ ประธานเจ้าหน้าที่บริหาร บล.โกลเบล็ก กล่าวว่า ธุรกิจ บล.ยังคงเน้นไปที่ตลาดอนุพันธ์ โดยมั่นใจว่าในปีนี้จะยังรักษาส่วนแบ่งการตลาดได้ที่ระดับ 14% โดยมี 2,000 บัญชีที่มีการเคลื่อนไหวสม่ำเสมอ
นอกจากนี้ ยังมีรายได้จากการเป็นปรึกษาทางการเงิน โดยบริษัท สยาม อมาโก้ โฮลดิ้งส์ เตรียมเข้าตลาดหลักทรัพย์เอ็ม เอ ไอ (mai) และกำลังเจรจากับลูกค้าอีก 3-4 ราย 
นายสัญญา หาญพัฒนกิจพานิช หัวหน้าทีมพัฒนาธุรกิจตลาดอนุพันธ์ บล.โกลเบล็ก เปิดเผยว่า ภายใน 2 สัปดาห์นี้บริษัทเตรียมสมัครเป็นโบรกเกอร์ของตลาดสินค้าเกษตรล่วงหน้าแห่งประเทศไทย (AFET) และยังสนใจเป็นผู้ดูแลสภาพคล่องสินค้าประเภทยางแผ่นรมควันชั้น 3